LV Eiropas Savienības Oficiālais Vēstnesis C 87/14

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 87/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMA PIETEIKUMS

Padomes Regula (EK) Nr. 510/2006

Grozījumu pieteikums saskaņā ar 9. pantu

“PARMIGIANO REGGIANO”

EK Nr. IT-ACVN-0317-0016-26.7.2007.

AĢIN ( ) ACVN (X)

1. Produkta specifikācijas nodaļa, kurā izdarīti grozījumi

—  Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums — Valsts prasības — Cita informācija [precizēt]

2. Grozījuma(-u) veids

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

3.1. Apraksts

Sīkāk norādītas galaprodukta raksturīgās īpašības.

Sīkāk aprakstīta to govju ēdināšanas kārtība, no kurām slauc ACVN siera “Parmigiano Reggiano” ražošanai vajadzīgo pienu, lai izklāstītu kontrolē pārbaudāmos rādītājus.

3.2. Ražošanas metode

Precīzāk norādīta slaucamajām govīm atļautā un aizliegtā barība.

Lai nepieļautu inficēšanos, arī netiešā veidā no kūts klona un kūtī esošās lopbarības, saimniecībā nedrīkst turēt nekāda veida skābbarību. Paredzēts, ka dzīvnieki, ja tos audzē gaļas ieguvei, turami atšķirīgi un atdalīti no dzīvniekiem, kurus audzē piena ieguvei.

Ieviesti daži precizējumi attiecībā uz siera vannu izmēriem un šo vannu lietošanu; šie precizējumi sniedz norādes par tradicionālajiem paņēmieniem un nostiprinājušos praksi, lai saglabātu produkcijas nerūpniecisko raksturu un saikni ar konkrēto teritoriju. Ir ieviesta iespēja izmantot otrreiz 15 % no siera vannas satura, lai veiktu otru sarecināšanu, ko pamato īpašie tehniskie un darbības apstākļi ACVN “Parmigiano Reggiano” ražošanas teritorijā. Jaunais noteikums ieviests, lai atrisinātu govju izslaukuma palielināšanās problēmu laktācijas līknes svārstību dēļ atkarībā no laktācijas perioda attiecīgā posma un tādējādi ļautu sierotavām lietderīgi izmantot iespējami lielāku daudzumu saražotā piena, neiekārtojot jaunas siera vannas un jaunas ražošanas struktūras. Minētie 15 % siera vannu satura atbilst izslaukuma maksimālā kāpuma vidējam rādītājam.

Atsauce uz marķēšanu iededzinot ir izņemta, jo saskaņā ar spēkā esošajiem noteikumiem darbības, lietojot atklātu liesmu, nogatavināšanas telpās nav pieļaujamas.

3.3. Marķējums

Lai garantētu siera “Parmigiano Reggiano” autentiskumu un pareizi identificētu šo sieru, kuru laiž tirgū fasētu, rīvētu vai sagrieztu porcijās, tiek noteikta īpaša prasība marķēšanai – obligāti jābūt marķējumam, kura augšdaļā attēlots no rituļa izgriezts siera “Parmigiano Reggiano” gabals, vesels ritulis un neliels nazis, bet apakšdaļā norādīts uzraksts “PARMIGIANO REGGIANO”.

Atcelta prasība uz kazeīna plāksnītes norādīt vārdus “Parmigiano Reggiano o CFPR”. Tā atcelta tādēļ, lai varētu izmantot arī citādas norādes, piemēram, “Consorzio del Formaggio Parmigiano Reggiano” vai kopīgu preču zīmi.

Ieviests termins “prima stagionatura” (“pirmā nogatavināšana”) kā ekvivalents terminam “seconda categoria” (“otrā kategorija”) vai “mezzano” (“vidēji nogatavināts”).

3.4. Valsts prasības

Siera ražošanas standartā ievieš atsauci uz 1991. gada 4. novembra D.P.C.M. [ministru padomes priekšsēdētāja dekrēts], kas jau bija spēkā un ko jau piemēroja.

3.5. Cita informācija

Tiek paredzēts, ka kvalitātes un izsekojamības nodrošināšanas labad siera sadalīšanai porcijās un iesaiņošanai jānotiek tā izcelsmes vietā. Saskaņā ar Eiropas Kopienu Tiesas atzinumu 2002. gada 25. jūnija spriedumā (C-66/00) un 2003. gada 20. maija spriedumā (C-469/00) patērētāju aizsardzības garantēšanai porcijās safasētā siera “Parmigiano Reggiano” autentiskumu var nodrošināt vienīgi tad, ja to iesaiņo izcelsmes apgabalā. Šādas prasības pamatā ir tas, ka siers, sagriezts porcijās bez mizas, zaudē produkta atšķirības zīmes, kuras bija uz šā siera rituļa iesaiņojuma un kuras veido izcelsmes marķējumu un atlases marķējumu, un ka uz tāda siera iesaiņojuma, kas sagriezts porcijās ar mizu, minētās zīmes nav redzamas, un līdz ar to arī tas, ka jāsaglabā fasētā produkta autentiskums un jānodrošina tā pilnīga izsekojamība. No kvalitātes saglabāšanas viedokļa, siera rituli sagriežot, siers zaudē aizsargātību, ko tam nodrošināja miza, kura, būdama stipri izžuvusi, ļoti labi izolē sieru no apkārtējās vides iedarbības. Tādējādi miza pasargā sieru no atūdeņošanās, oksidācijas, taukvielu izsvīšanas un kušanas, kā arī no pelējumu izplatīšanās. Lai nepieļautu šādus neatgriezeniskus procesus, ir būtiski, ka pēc siera rituļa sagriešanas īsā laikā, skaidri noteiktā kārtībā un pieredzējušu darbinieku uzraudzībā sagrieztās porcijas jāiesaiņo vakuumiepakojumā vai iesaiņojumā ar mainītu gaisa sastāvu.

VIENOTS DOKUMENTS

PADOMES REGULA (EK) Nr. 510/2006

“PARMIGIANO REGGIANO”

EK Nr. IT-ACVN-0317-0016-26.7.2007.

AĢIN ( ) ACVN (X)

1. Nosaukums

“Parmigiano Reggiano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids (kā II pielikumā)

1.3. klase. Siers

3.2. Produkta apraksts, uz kuru attiecas nosaukums (1)

“Parmigiano Reggiano” sieram ir cieta masa, kas ir bijusi uzsildīta, siers nogatavināts lēnām, tas ražots no govs svaigpiena, kurš daļēji atkrejots ar dabiskās nostādināšanas paņēmienu. Pienu nedrīkst termiski apstrādāt, un tas jāiegūst no govīm, kam izēdina barību, kuru veido galvenokārt siera izcelsmes apgabalā iegūta lopbarība. Nogatavināšanai jāilgst vismaz 12 mēnešus. Sieru “Parmigiano Reggiano” var laist tirdzniecībā veselos rituļos, sagrieztu porcijās vai rīvētu.

“Parmigiano Reggiano” ir šādas īpašības:

— ritulim ir cilindriska forma ar viegli izliektu vai gandrīz taisnu malu; cilindra abas puses ir plakanas un nedaudz “apvīlētas”;

— izmēri – plakano pušu diametrs 35 līdz 45 cm, cilindra augstums 20 līdz 26 cm;

— rituļa minimālā masa 30 kilogrami;

— ārējais izskats – miza dabiskā salmu krāsā;

— mizas biezums aptuveni 6 mm;

— siera masas krāsa no bāli salmu dzeltenas līdz salmu dzeltenai;

— siera masas raksturīgā smarža un garša aromātiska, smalka, izteikta, taču ne pikanta;

— siera masas struktūra smalkgraudaina, lūzuma vietā zvīņojas;

— tauku saturs sausnā vismaz 32 %.

3.3. Izejvielas (tikai pārstrādātiem produktiem)

Govs piens, sāls, teļa himozīns.

Pienu slauc no govīm, kas audzētas ierobežotajā ģeogrāfiskajā apgabalā.

Nav atļauts lietot piedevas.

3.4. Dzīvnieku barība (tikai dzīvnieku izcelsmes produktiem)

Govīm izēdina barību, kuras pamatā ir ierobežotajā ģeogrāfiskajā apgabalā iegūta lopbarība noteiktā daudzumā un kvalitātē.

Izbarojamajai lopbarībai vismaz 75 % apjomā, rēķinot pēc sausnas masas, jābūt ražotai attiecīgajā ģeogrāfiskajā apgabalā.

Dzīvnieku barība drīkst veidot ne vairāk par 50 % no barības devas sausnas.

Nav atļauts izbarot nekāda veida skābbarību.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Lopkopības saimniecības, kurās audzē slaucamās govis, kas dod pienu pārstrādei “Parmigiano Reggiano” sierā, atrodas ierobežotajā ģeogrāfiskajā apgabalā.

Piens jāiegūst un jāpārstrādā ierobežotajā ģeogrāfiskajā apgabalā. Rīta un vakara slaukuma pienu svaigu un neatkrejotu nogādā sierotavā saskaņā ar ražošanas specifikāciju. Rīta slaukuma pienu ielej vara vannās un sajauc ar vakara slaukuma pienu, kas daļēji atkrejots, dabiski nostādinot. Pienam pievieno uz vietas iegūtas sūkalas. Nav atļauts lietot atlases ceļā izraudzītus fermentus. Pēc sarecināšanas, ko panāk, izmantojot vienīgi teļa himozīnu, recekli sadrupina un uzsilda. Pēc sablīvēšanās siera graudu masu iepilda īpašās veidnēs, lai masa iegūtu attiecīgu formu. Tad piestiprina marķējumu. Pēc dažām dienām masu iegremdē sālījumā un tad sieru atstāj nogatavināties, nogatavināšana ilgst vismaz 12 mēnešus.

Vismaz 12 mēnešus ilgā nogatavināšana jāveic ierobežotajā ģeogrāfiskajā apgabalā.

Kad nogatavināšana pabeigta, eksperti veic kontroli, lai pārbaudītu produkta atbilstību ražošanas specifikācijai.

3.6. Īpaši noteikumi griešanai, rīvēšanai, iepakošanai u. c.

Sieru “Parmigiano Reggiano” var laist tirdzniecībā veselos rituļos, sagrieztu porcijās vai rīvētu.

Lai nodrošinātu patērētāju aizsardzību un garantētu tā siera “Parmigiano Reggiano” autentiskumu, kuru laiž tirdzniecībā fasētu, rīvētu un sadalītu porcijās, rīvēšana un sagriešana porcijās, kā arī tām sekojošā iesaiņošana jāveic ierobežotajā ģeogrāfiskajā apgabalā. Šādas prasības pamatā ir tas, ka siers, rīvēts vai sagriezts porcijās, zaudē siera “Parmigiano Reggiano” atšķirības zīmes, kas bija uz šā siera veselā rituļa iesaiņojuma, un līdz ar to arī tas, ka jāgarantē fasētā produkta izcelsme. Prasību turklāt pamato ir arī tas, ka jānodrošina, lai siera fasēšana porcijās tiktu veikta iespējami drīzā laikā pēc siera rituļa sadalīšanas, tā lai nepieļautu atūdeņošanos, oksidāciju un rezultātā – “Parmigiano Reggiano” sākotnējo raksturīgo organoleptisko īpašību zaudēšanu. Siera rituli sagriežot, siers zaudē aizsargātību, kuru tam nodrošināja miza, kas, būdama stipri izžuvusi, ļoti labi pasargā sieru no apkārtējās vides iedarbības.

Mazumtirgotājiem ir atļauts pēc “Parmigiano Reggiano” rituļa sadalīšanas iesaiņot sieru porcijās.

Rīvēt drīkst vienīgi veselu siera rituli, kas apzīmēts ar aizsargātu cilmes vietas nosaukumu “Parmigiano Reggiano”, un uzreiz pēc tam sarīvētais siers jāiesaiņo bez jebkādas apstrādes un nepievienojot vielas, kas var ietekmēt tā uzglabāšanas ilgumu un sākotnējās organoleptiskās īpašības.

3.7. Īpaši noteikumi marķēšanai

Siera “Parmigiano Reggiano” atšķirības zīmes ir šādas: punktēts uzraksts “Parmigiano Reggiano” kopā ar sierotavas–ražotājas reģistrācijas numuru, pagatavošanas gads un mēnesis, ko uzspiež tikai uz siera rituļa sāniem ar īpašām matricēm (apdrukas lentēm), apaļš zīmogs ar uzrakstu “Parmigiano Reggiano Consorzio Tutela”, kazeīna plāksnīte ar veidnes identifikācijas kodu un – attiecībā uz tā sauktajām otrās kategorijas veidnēm – to identifikācijas marķējums.

Tirdzniecībā laistā fasētā, rīvētā vai porcijās sadalītā siera “Parmigiano Reggiano” atšķirības zīmi veido marķējums, kura augšdaļā attēlots no rituļa izgriezts siera “Parmigiano Reggiano” gabals, vesels ritulis un neliels nazis, bet apakšdaļā norādīts uzraksts “PARMIGIANO REGGIANO”. Šāda atšķirības zīme ir marķējuma obligāta daļa, un tā jāatveido saskaņā ar tehniskajiem noteikumiem, kas izklāstīti attiecīgā ražotāju grupas konvencijā.

4. Precīza ģeogrāfiskā apgabala definīcija

Ierobežotajā ģeogrāfiskajā apgabalā ietilpst Bologna provinces teritorijas Reno upes kreisajā krastā, Mantova teritorija Po upes labajā krastā, un Modena, Parma un Reggio teritorijas Emīlijā Romaņjā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabas faktoru vidū īpaši atzīmējamas augsnes īpašības, kas raksturīgas ģeogrāfiskajam apgabalam, kuru ierobežo Apenīnu kalnu grēda un Po upe, apvienojumā ar klimatiskajiem apstākļiem, kas tieši ietekmē apgabala dabisko augu sastāvu un arī nosaka produktam raksturīgās fermentatīvo procesu īpatnības. Attiecībā uz cilvēkfaktoriem līdztekus siera ražošanas svarīgajai nozīmei, kāda tai vēsturiski bijusi vietējā ekonomikā, minamas arī sarežģītās darbības, kas veicamas “Parmigiano Reggiano” pagatavošanā un kas veido tradicionālo siera gatavošanas mākslu, kura gadsimtu gaitā izkopta šajā ražošanas apgabalā un pārmantota, uzticīgi un nelokāmi ievērojot vietējās paražas.

5.2. Produkta specifika

Siera “Parmigiano Reggiano” specifiskās īpašības ir tā masas smalkgraudainā struktūra un raksturīgā zvīņošanās lauzuma vietās, smaržīgais aromāts un smalkā, izteiktā, bet ne pikantā garša, labā šķīdība un lieliskā sagremojamība.

Šīs īpašības atkarīgas no tā svaigpiena atlases kritērijiem, kuru ik dienas iepilda vara vannās un sarecina ar teļa kuņģa izstrādātu fermentu, kurā ir augsts himozīna saturs, sāla koncentrētā sālījumā un ilgstoši nogatavina dabiskos apstākļos.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Piena fizikāli ķīmiskās un mikrobioloģiskās īpatnības, kas nodrošina siera “Parmigiano Reggiano” specifiskās un kvalitātes īpašības, atkarīgas galvenokārt no govīm izēdināmās barības, kuras pamatu veido izcelsmes apgabalā ražota lopbarība, stingri aizliedzot izmantot jebkāda veida skābbarību.

Vismaz 12 mēnešu ilgā nogatavināšana, kuru veic ierobežotajā ģeogrāfiskajā apgabalā ar īpatnējiem klimatiskajiem apstākļiem, ir vajadzīga, lai piena pārstrādē iegūtais produkts īpašajos fermentatīvajos procesos pārvērstos “Parmigiano Reggiano” sierā ar tam raksturīgajām īpašībām.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts)

Ražošanas specifikācijas konsolidētais teksts ir pieejams

— šādā tīmekļa vietnē www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all’esame dell’UE (Reg CE 510/2006)”.

(1) OV L 93, 31.3.2006., 12. lpp.